ธปท.ชี้บาทอ่อนไม่เกี่ยวการเมือง
ธนาคารแห่งชาติชี้ค่าเงินบาทอ่อนไม่เกี่ยวปัญหาการเมือง แต่มาจากปัจจัยที่นักลงทุนห่วงปัญหากรีซมากกว่า ยืนยันไม่ต้องเข้าดูแลเป็นพิเศษ
17 พ.ค. 2553

ธนาคารแห่งชาติชี้ค่าเงินบาทอ่อนไม่เกี่ยวปัญหาการเมือง แต่มาจากปัจจัยที่นักลงทุนห่วงปัญหากรีซมากกว่า ยืนยันไม่ต้องเข้าดูแลเป็นพิเศษ 
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ภาวการณ์อ่อนค่าลงของเงินบาทในช่วงนี้ เกิดจากปัจจัยในต่างประเทศของประเทศกรีซ ซึ่งกำลังมีปัญหาเรื่องภาระหนี้สาธารณะในระดับสูง ทำให้นักลงทุนเกิดความกังวล เกิดผลกระทบไปสู่ประเทศอื่นๆในยุโรปด้วย ส่งผลให้ค่าเงินยูโรปรับตัวอ่อนค่าลงอย่างรวดเร็ว ซึ่งมีผลให้ค่าเงินบาทและค่าเงินสกุลในภูมิภาคปรับตัวอ่อนค่าลงในทิศทางเดียวกัน ฉะนั้นเมื่อพิจารณาค่าเงินบาทเทียบกับเงินเหรียญสรัฐจึงทำให้ค่าเงินอ่อนอ่อนค่าลง 
 อย่างไรก็ตาม ภาวการณ์อ่อนค่าลงของเงินบาทในขณะนี้ไม่น่ากังวล เนื่องจากปรับในทิศทางเดียวกับภูมิภาค ไม่ได้อ่อนค่าอยู่สกุลเดียว ดังนั้นธปท.จึงไม่จำเป็นต้องเข้าดูแลเป็นพิเศษแต่อย่างไร
“ส่วนปัจจัยจากปัญหาความไม่สงบทางการเมืองในตอนนี้ ไม่ได้ส่งผลกระทบค่าเงินบาทมากนัก ส่วนใหญ่ผลกระทบสะท้อนความไม่มั่นใจของนักลงทุนต่างชาติ ซึ่งมีผลกับตลาดหลักทรัพย์ฯมากกว่าตลาดเงิน และค่าเงินบาทในระดับนี้เป็นระดับที่ธปท.รับได้” นางสุชาดากล่าว
ทั้งนี้ การเคลื่อนไหวค่าเงินบาท วันที่ 17 พ.ค.เปิดตลาดที่ระดับ 32.39-32.41 บาทต่อเหรียญสหรัฐ อ่อนค่าลงเล็กน้อย เมื่อเทียบจากช่วงวันศุกร์ที่ 14 พ.ค.ที่ผ่านมา